**Projekt „Po dolu i gaju po hrašćinskom kraju…“ u OŠ Vladimir Nazor Budinščina**

U srijedu 29.5.2024., već tradicionalno uz lijepo vrijeme, a ove godine i uz Dan škole i Znanstveni tjedan, sastali su se u PŠ Hrašćina učenici matične škole Budinščina i područne škole Hrašćina na zajedničkim aktivnostima u Projektu „Po dolu i gaju, po hrašćinskom kraju…“ čije je cilj upoznavanje povijesne i kulturne baštine kraja, boravak u prirodi i čuvanje prirode te učenje o prirodi u prirodi.

Podijeljeni u dvije skupine, razredna i predmetna nastava, učenici su prošetali do Domovca- mjesta pada hrašćinskog meteorita i uz interaktivno predavanje učiteljice Jasne Kranjec (ujedno i predsjedice Kluba ljubitelja zavičajne baštine Hrašćina) i učitelja Dine Lesjaka prisjetili se najzanimljivijih detalja o hrašćinskom meteoritu iz 1751. godine, dok su učenici u Školi posjetili astro učionicu i „putovali“ svemirom pomoću VR naočala, gledali teleskopom nebo uz prezentaciju rada teleskopa, oslikavali popločeno školsko dvorište planetima Sunčevog sustava i svemirskim motivima, obišli  Astro park u školskom dvorištu i saznali ono što još nisu znali o planetima Sunčevog sustava.

Dan je završio edukativnim predavanjem  „Čisto podzemlje“, u organizaciji Zagrebačkog speleološkog saveza. Cilj je ovog interaktivnog i zanimljivog predavanja da učenici od aktivnog speleologa iz prve ruke slušaju o istraživanju podzemlja te da ih se upozna s važnosti zaštite ovog ekosustava u kontekstu podzemne faune i vrijednih zaliha pitke vode. Gospodin Velimir Ivačić odgovorio je na svako postavljeno pitanje učenika i svojim znanjem i praktičnim vještinama, vjerujemo, potaknuo mnoge da jednog dana postanu speleolozi, članovi GSS-a ili volonteri koji će pomoći u čišćenju spilja i sličnih mjesta. Ipak, za sve nas je najvažnije da osvijestimo svoju ulogu o brizi za ekosustave i postojeće resurse.

 



 

